รัฐบาล เตรียมเสนอ 12 มาตรการแก้ปัญหา PM 2.5 ให้คณะรัฐมนตรีพิจารณาในวันที่ 21 มกราคมนี้
รัฐบาล เตรียมเสนอ 12 มาตรการแก้ปัญหา PM 2.5 ให้คณะรัฐมนตรีพิจารณาในวันที่ 21 มกราคมนี้นางนฤมล ภิญโญสินวัฒน์ โฆษกประจำสำนักนายกรัฐมนตรี พร้อมด้วยนายประลอง ดำรงค์ไทย อธิบดีกรมควบคุมมลพิษ แถลงข่าวภายหลังการประชุมหารือการประชาสัมพันธ์และสร้างการรับรู้สถานการณ์ฝุ่น PM 2.5 ที่ทำเนียบรัฐบาลว่า สถานการณ์ปริมาณฝุ่นละอองขนาดเล็ก PM 2.5 ในช่วงเวลาเดียวกัน เมื่อเทียบกับ 2 ปีที่ผ่านมา ขณะนี้ถือว่ามีสถิติที่ดีขึ้น ดังนั้นขอให้ประชาชนคลายความวิตกกังวล ในสถานการณ์ปัจจุบัน ยังไม่น่าตื่นตระหนกมากนัก อย่างไรก็ตาม ในวันที่ 21 มกราคมนี้ ในการประชุมคณะรัฐมนตรีอย่างเป็นทางการนอกสถานที่ ที่จังหวัดนราธิวาส จะมีการนำ 12 มาตรการ เพื่อแก้ปัญหา PM 2.5 เข้าสู่การพิจารณา เช่น การขยายเขตพื้นที่จำกัดรถบรรทุกเข้ากรุงเทพฯ การห้ามรถบรรทุกเข้าพื้นที่ชั้นในของกรุงเทพมหานครในวันที่กำหนด การตรวจวัดควันดำรถโดยสาร เพิ่มชุดตรวจเป็น 50 ชุดครบ 50 เขตของกรุงเทพมหานคร ส่วนการหารือกับผู้ประกอบการก่อสร้าง ในพื้นที่ที่มีความเสี่ยงเป็นเพียงพูดคุยในหลักการ เรื่องการหยุดก่อสร้างในเวลากลางวัน เพื่อลดฝุ่นเท่านั้น แต่ยังไม่ได้นำมาปฏิบัติ ทั้งจะหามาตรการจูงใจให้ประชาชนไปถ่ายน้ำมันเครื่อง เพื่อลดปริมาณฝุ่นควันที่เกิดจากรถยนต์ด้วยนอกจากนี้ ยังขอให้ประชาชนติดตามค่าตรวจวัดฝุ่นละออง PM 2.5 จาก 2 หน่วยงานหลักของรัฐคือ กรุงเทพมหานครและกรมควบคุมมลพิษ เนื่องจากการตรวจวัดของหน่วยงานอื่น อาจเป็นการนำเสนอดัชนีชี้วัดคุณภาพอากาศที่ไม่ได้เฉพาะเจาะจง PM 2.5 อาจทำให้ประชาชนได้รับข้อมูลที่คลาดเคลื่อนในปริมาณค่า PM 2.5 ที่ไม่ตรงกับข้อเท็จจริง จนเกิดความวิตกกังวลได้